《秋怀和答友人戴师观五首 其一》
明代·孙承恩

清宵不能寐，起坐发哀吟。明月照高楼，浮云起层阴。

百年宇宙内，慷慨忧思深。所思亦何似，世故万感侵。

四时更代谢，光景易销沉。丈夫志事业，念此那能禁。

美人隔秋水，倾想遗嘉音。报酬愧无侣，拟托双南金。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。